ANC kondig premierskandidaat vir Noordwes aanSupra Mahumapelo. Foto: ANA Die ANC het Donderdag aangekondig die 70-jarige Job Mokgoro is sy kandidaat om Supra Mahumapelo as premier van Noordwes te vervang. Ace Magashule, die party se sekretaris-generaal, het die aankondiging by die party se hoofkantoor, Luthuli Huis, in Johannesburg gemaak. Magashule het Mokgoro as ŉ “beproefde en bewese administrateur” bestempel. Mokgoro is die voormalige direkteur-generaal van Noordwes en was volgens berigte ŉ baie streng DG tydens sy termyn. Mahumapelo het verlede maand as premier van Noordwes bedank en tot vroeë aftrede ingewillig. Weke lange gewelddadige betogings van inwoners in die provinsie wat sy bedanking geëis het, het dié stap voorafgegaan. Ná lang gesprekke met die ANC het Mahumapelo uiteindelik onder die druk geswig. Magashule het Donderdag ook van die geleentheid gebruik gemaak om die jongste inligting te gee oor die party se komende streeks- en provinsiale konferensie. Hou Maroela Media dop vir meer.